 V predprazničnem času smo si v skupini pričarali prijetno vzdušje z dejavnostmi, katere so otroci z zanimanjem spremljali in podoživljali. Skupaj z vrstniki so doživljali pričakovanje praznikov. Mesec smo začeli z branjem zgodbe, Neke zimske noči. S pomočjo knjige, slikovnega gradiva in rokovanje z lutkami na palici so otroci spoznali glavne junake knjige. Zelo so uživali v rokovanju z lutkami. Otroci so bili seznanjeni s tradicijami in navadami ljudi v tem obdobju. Ogledali smo si videoposnetke o dobrih možeh, izdelovali novoletne okraske, voščilnice za starše, ter v njih pripisovali lepe misli in želje, poslušali pesmice, deklamacije, krasili smrečico, veliko likovno ustvarjali, se razgibavali, igrali in plesali. V četrtek, 21. decembra nas je obiskal dedek Mraz. Prijazni mož je otroke najprej lepo nagovoril, prebral pismo, ki smo ga mu napisali, nato smo se mu predstavili s kratkim programom, skupaj z učenci petega razreda, ki so nas z učiteljico Urško spremljali na Orffove inštrumente. Sledilo je obdaritev otrok. Ura je hitro tekla in od dobrega moža smo se morali posloviti. Preživeli smo vesel mesec december, poln pričakovanj, novih izkušenj, igre in doživetij. 